text:
Niels Petersen
07.09.2015 - 22:27
Ítróttur > Ítróttur > Fótbóltur
Føroyska liðið skapti ikki serliga nógvar málmøguleikar í Helsinki í kvøld, men tann eini veruligi møguleikin, hann var góður. Tíverri fyri føroyingar, so fekk finska verjan órógva liðskiparan, Fróða Benjaminsen so mikið, at skallarin fór beint framvið stongini. Gestirnir spældu seg annars til nakrar góðar álopsstøður, men næstseinastu sendingarnar væntaðu neyvleika.
Finnar byrja annars dystin við at hava leikligan yvirvág, men teir blíva ikki vandamiklir yvirhøvur. Tá so føroyingar fara longur fram at pressa, um miðjan fyrra hálvleik, fáa vertirnar brádliga pláss, og tað gagnýta teir beinanvegin. Serliga í teirra vinstra borði gongur avbera væl at órógva føroysku verjuna, og eitt innlegg í 22. minutti ávaraði føroyska liðið. Finnar sleppa til baklinjuna, og úr frálíkari støðu, klárar bulmikli áloyparin, Pohjanpalo at skjóta heilt framvið bóltinum, og so roytti hann seg sjálvan í undran yvir brenda møguleikan. Minuttin seinni var hepnið tó við sama leikara, tá hann setur pannuna á eitt vælplaserað skot frá Aleksander Ring, sum stakk út frá samankomingini, og beint á pannuna á Pohjanpalo.
Hesa løtuna vóru føroyingar skelkaðir, og bleiv ikki ansað væl eftir, so kundi okkurt mál komið afturat. So bleiv tíbetur ikki, og føroyingar kundu sostatt royna at berja seg inn í dystin aftur.
Finnar tóktust nøgdir við, at lata gestirnar spæla frítt á egnari hálvu, men komu føroyingar fram um miðjuna við bóltinum, so bleiv press lagt á beinanvegin, og tá bleiv sjálvandi torført hjá okkara monnum at finna lykilin til at opna verjuna hjá finnum.
Vit komu tó til nakrar støður, sum hálvleikurin rann, og høvdu innleggini havt størri neyvleika, so kundu vit nokk fingið meira at sæð til Klæmint A. Olsen, sum annars arbeiddi knallhart í kvøld. Arbeiðsfortreytirnar hava ivaleyst mangan verið lættari hjá einsamalla álopsleikaranum úr NSÍ.
Fleiri mál komu ikki fyri steðgin, so enn tóktist møguleikin at vera har hjá føroyingum.
Seinna hálvleik byrjar føroyska liðið betur, og fær skjótt pressað vertirnar longur aftur á vøllin. Hetta skapar pláss, og finnar síggja seg noyddar til at gera fleiri fríspørk. Søgan er tó tann sama hjá gestunum. Innleggini eru ov vánalig.
Í 64. minutti mundi tað eydnast at javna, men finska verjan fekk akkurát órógvað Fróða Benjaminsen nóg mikið, so at skallarin fór beint framvið stongini. Trekkið og innleggið frá Gilla Rólantsson Sørensen var annars framúr gott, og man sat við kensluni av, at komu fleiri tílík innlegg, so fingu føroyingar skjótt mál. Soleiðis skuldi tað tó ikki blíva, og eftir eina góða føroyska løtu, við onkrum hálvum møguleikum, so tóku finnar veruliga yvir, og seinastu løtuna høvdu teir yvirskotið til at trilla sigurin heim.
Eftir standa vit og iðra okkum, tí vit mangla ikki nógv, fyri at fáa eitt betur úrslit úr slíkum dysti. Føroyska liðið er sannuliga komið langt ávegis, men har eru enn ting og sakir at arbeiða við.Finnland - Føroyar (1-0)
Joel Pohjanpalo 1-0


c: text/html

text:
Daniel Milan í Steinprenti/
Danski listamaðurin Daniel Milan hevur arbeitt í Steinprenti hesa vikuna. Hann hevur gjørt fleiri prent, sum eru síður til eina bók, sum verður prentað í 50 eintøkum. Daniel Milan hevur prentað í Steinprenti áður, og hann hevur eisini gjørt onkra bók har, sum er givin út á hansara egna forlagi, Milan Verlag. Bókini og prentini verða saman við øðrum listaverkum framsýnd á serframsýning, sum listamaðurin hevur í byrjanini av næsta ár í Marie Kirkegaard Gallery í Keypmannahavn. Á framsýningini, sum umframt grafikkin eisini fevnir um eina málningainstallatión og ein animeraðan film, sum tekur støði í rørsluni, sum kanoróðrarmaður ger, tá hann í bátinum tekur seg frameftir. Í øllum sum hann ger, granskar Daniel Milan tekningina og hennara møguleikar. Listamaðurin greiðir frá, at heitið á framsýningini er Cop Cop Canoe og vísir mær eitt prent við figurum í kano - hetta vísir seg at vera hansara signaturfigurur, kaktusmaðurin, ein løgin menniskjalíkur figurur við kaktushøvdi, sum hann hevur brúkt síðan 2002 og sum hann eisini hevur teknað áður á litografisku steinarnar í Steinprenti. Eg seti inn nakrar myndir frá arbeiðinum, her hómar lesarin kanska tann serliga teknistílin hjá Daniel Milan við eini sera livandi striku og dynamiskari, sum í støðum minnir um rusl, men hyggur tú eina løtu, finnur tú eisini figurativ myndevni í rokanum. Daniel Milan: Cop Cop Canoe letur upp í Gallery Marie Kirkegaard í Holbersgade 17 C 9/1-2015

robotstxt: allowed

filter: keep


text:
Søga
Altjóða søgan
Í 2014 vóru 50 ár liðin, síðan Marine Harvest byrjaði sítt virksemi. Gjøgnum eina hálva øld hevur felagið vaksið seg stórt og er broytt í nógvar mátar.
Talan hevur verið um ein organiskan vøkstur, eins og felagið hevur keypt og lagt saman við onnur fiskavirki.
Alla tíðina hevur Marine Harvest verið fremst í ídnaðarligu menningini innan fiskaaling.
Í dag eru felag, starvsfólk og áhugapartar errin av at vera leiðandi í hesum ídnaði, tí Marine Harvest gongur á odda fyri at fremja tær broytingar, sum skulu verja hesa natúrligu og burðardyggu føðikelduna í framtíðini, umframt at skapa sunnan, leskiligan, føðsluríkan og sporføran mat úr sjónum.
Marine Harvest Faroes
Upprunin til føroyska partin av Marine Harvest er á Hellunum.
Byrjað varð í 1984, tá nakrir av Køksbrøðrunum við frúum, úr Fuglafirði, umframt ein familja av Hellunum, fóru at ala smolt við Laksá á Hellunum. Smoltstøðin fekk navnið Laxá. Hetta vóru undangongufólk, og tað var rættiliga frumkent at byrja við. Tey fóru undir at ala úti í kørum, svóvu í tjaldi, og gjørdu mat á primusi.
Soleiðis vóru lunnar lagdir undir tað, sum í dag er Marine Harvest í Føroyum. Síðan tá er nógv vatn runnið í Laksá, og eldhugin, áhugin og nærlagni er framvegis hjartaslátturin í fyritøkuni.
Sum frá leið mentist alingin í Føroyum, bæði á landi og sjógvi, og í 1988 bleiv føroyska felagið Norðaling staðsett í Oyndarfirði. Í 1996 keyptu norðmenn alingina á Veðranesi og í Haldórsvík. Í 1998 varð felagið í Oyndarfirði keypt upp av norska felagnum, sum tá hevði navnið Pan Fish, og í 2000 varð felagið Laxá selt til Pan Fish.
Fyrst í hesi øldini stríddist felagið, eins og øll alingin í landinum, við at koma fyri seg eftir stóru laksasjúkukreppuna. Eftir at nærum allur laksur var tikin av í Føroym, var farið at seta smolt á sjógv aftur í 2005, og í 2006 kom verulig gongd á aftur. Í 2007 verður felagið Pan Fish lagt saman við Marine Harvest ASA. Í dag eitur felagið í Føroyum Marine Harvest Faroes.
Higartil hevur gingið væl, føroyski laksurin er fyrstafloks dygdarvøra, sum er viðurkend um allan heimin. Laksurin verður fyri tað mesta seldur til feskfiskamarknaðir í Russlandi, Kina og USA.


text:
Fyrst bleiv schæferhundurin Hector stjolin og eigarin Mark Saccoccio frá Amerika, var bangin fyri at onkur hevði dripið hundin, men lukkutíð var hann ikki tað, síðani mátti hann gjalda 20.000,00 kr. til ein brotsmannalið í Gellerup í Aarhus fyri at fáa hundin aftur.
Mark Saccoccio kom til Danmarkar frá New Jersey mikudagin, hann búi í Aarslev Kro við Brabrand í Aarhus, men um náttina bleiv hansara tvey ára gamli hundur Hector stjolin og Mark var bangin fyri at hann ongantíð fór at síggja sín hund aftur, men frá einum “tippi” bleiv upplýst, at hundurin møguliga var í Gellerup og har fór Mark og fann útav, at eitt brotsmannalið har hevði stjolið hundin og hann varð noyddir at gjalda teimum 20.000,00 kr. fyri at fáa hundin aftur og tað gjørdi hann so og hann fekk hundin Hector aftur hósdagin.
Nú hava danir sett eina innsamling inn og hevur tað eydnast teimum, at skaffa Mark Saccoccio 25.000,00 kr. fyri hesa óhugnaligu hending, hann hevur verið ígjøgnum í Danmark av nøkur kraft idiotum í Gellerup í Aarhus.
Les greinina, klikk her “Marks hund blev bortført i Aarhus: Nu vælter pengene ind”
SáH


text:
Listasavn Føroya hevur í hesum døgum framsýning við danska listamanninum Michael Kvium. Hesin listamaður er kanska eina mest kendur fyri at mála misháttar skapningar.
Í bókini “Gagnligt lív” (á donskum “Organiseret liv“) lýsir William Smith sera væl Michael Kvium, og hevur eisini eina frálíka tulking av myndevnunum. Vit geva Williami orðið:
Louisiana hevði várframsýning við teimum mest markantu verkunum hjá Michael Kvium.
„Set eina trachealtupu niður ígjøgnum barkan á teimum, so hevur tú myndina av, hvussu tað er at vera leinkjaður í ein respirator,“ segði Magnus. Lisbeth nøtraðist.
Í salunum var savnaður ein fjølbroyttur hópur av fólki í marglittum klæðum og ymiskum lívsáskoðanum, men tey ágangandi myndevnini elvdu til næstan somu reaktiónir. Áskoðararnir vórðu tvingaðir at hyggja at føðing og deyða, burturskotran og avnoktan. Myndevnini lýstu lagnufelagsskapin: føðing og deyða og ego-tilvitskuna sum hægsta ella lægsta felagsnevnara í tilveruni. Millum ekstremini í tilveruni gekk menniskjan í síni verð av skisofrenum mótsetningum. Útviklingurin var farin av sporinum, hevði mist tamarhaldið og meining. Hann hevði kryplað grundleggjandi tørv og lívsbragd til pínligan tabu, ið noyddi psykiatarar, psykologar, prestar og aðrar sálarhirðar at arbeiða yvir. Men myndevnini eggjaðu til forvitni, tað ómettandi forvitnið hjá menniskjanum og trongdina til at skoða tað óvanliga og burturskotraða. Áskoðarin fór frá hugnámi til hugnám við einum kulsandi varhuga av at hyggja inn í seg sjálvan. Hann skoðaði abortar, ið vóru viðgjørdir í formalini og sá fostur, sum vóru løgd í føðslusuppu, har tey flutu, avbyrgd í hylki, sum komatøsar rúmdarverur. Hann sá reivabørn við alspentum brái, hangandi í nalvastrongum, sum hvurvu í tóman. Mannaheilar, ið lógu nektaðir og óvardir uttan á skøltunum, stórir og upptúsnaðir av paranoidum hugmyndum. Tey hjálparleysu gomlu og tey hjálparleysu reivabørnini vóru bæði ræðandi og hugtakandi. Millum tær ræðuligu lýsingarnar hingu fotografiskt detaljerað málarí av kvistaðum, blóðigum mannalimum. Tinganaest. Hvør høgdi likamslutir av? Hvat vórðu teir brúktir til? Og hvør brúkti teir? Vóru tinganaest reflektiónir av ráðaloysinum millum organtransplantatiónir og kannibalismu? Kvium provokeraði og skakaði, men læt skoðaran sjálvan tulka myndevnini.
Fólk gingu fram við myndunum, innhugsin og tigandi. Tað áleypandi ljóðið kom frá fótunum. Føturnir lógu lítilsmettir undir refleksunum. Fólk steðgaðu framman fyri myndirnar og hugdu at heildini í frástøðu. Men av tí at fólk ræddust tann boðskapin, sum heildin lýsti, fóru tey nærri, so at heildin upploystist fyri teimum. Tey hugdu í staðin at detaljunum, studeraðu penslastrokini og teknikkin sum so.
Streymurin av framsýningargestum gekk í einum skipaðum mynstri. Tey fóru beinleiðis til Kvium-framsýningina. Tá ið tey vóru mett av ræðuleika, fóru tey fram við góðum, gomlum kenningum, ið áttu síni føstu pláss: Jorn, Picasso, Pedersen, Giacometti, Heerup, Jørgensen. Kringsett av teimum gomlu, etableraðu meistarunum, skuldu teir yngru upplivast.
Mett av ávirkan fóru tey svong inn á kafeteriuna á savninum. Her sótu tey og drukku kaffi ella kakao og ótu kringlu ella fransbreyð við osti. Tey svangaru ótu dagsins vistfrøðiligu føði, og meðan tey ótu og drukku, hugdu tey at tí kunstiga listaliga menniskjanum.
Lisbeth tók sær tykni av skurðgudadyrkanini hjá fólki, og hon var rættiliga hugtikin av ósamsvarinum millum tað tilvitaða sjónska og tað óatkomuliga lyndiseykenni við hesi dyrkan. Hattarnir, sólbrillurnar, hárflætturnar, teir kanellittu og teir fjøðurvondu yvirfrakkarnir, tey lokaðu andlitini úr steini ella gummi, kropsskeltini uttan á teimum svørtu rullikragatroyggjunum. Nasaringarnir – allir teir lutirnir, sum menniskjuni brúktu til at avbyrgja seg frá fjøldini upp á tann mest eyðsýnda mátan.
Magnus fekk sær heitt kakao og skons við briuosti og sólber. Hann setti krússið á gipsið og seyg kakao undan tí svalliga rómanum. Hann fekk ikki brúkt høgra undirarm fyri gipsinum. Lisbeth fekk sær kringlu afturvið tenum. Hon rætti seg brádliga upp.
„Har kemur Lühne kriminalkommiserur!“
„Er tað soleiðis, hann sær út.“ Magnus hugdi forvitin at tí eldra manninum við faksavøkstrinum, ið stóð og skimaðist eftir einum plássi at seta seg. Hann hevði bakkan høgt upp fyri seg.
„Hann líkist mest einum savnsvørði, hvat man hann ætla okkum?“
Lisbeth reisti seg og veitraði. Lühne bar eygað við hana og setti kós ímóti borðinum hjá teimum.
„Eg var um at missa vónina um at finna tykkum og eitt stað at sita.“ Tivaði hann. Tey fingu lag á koppar og talerkar. Lühne hevði keypt sær kaffi og tveir bitar av toskanskum sáldbreyði við osti.
Magnus rætti honum vinstru hond, Lühne rætti honum høgru.
„Vit báðir hava ikki heilsast, men eg skilji, at tú kennir Lisbeth.“
„Vit skiftu nøkur fá orð, tá ið tú vart innlagdur á Ríkishospitalinum.“
Lisbeth legði uppí:
„Tú vildi so gjarna hitta okkum her á Lousiana. Hví tað og hví júst her?“
„Hava tit sæð Kvium-framsýningina?“
„Ja.“
„Og hvat dámar tykkum hana?“ Lühne hugdi uppum kopparondina at teimum.
„Hvussu meinar tú? Soleiðis listaliga, ella hvat myndaevnini hava at siga okkum?“
Lühne setti koppin frá sær og breiddi hendurnar út.
„Allur hasin devulskapurin, hann sleingir í gronina á tær kann ikki annað enn ávirka teg onkusvegna.“
Magnus segði:
„Eg havi sjáldan sæð nakað so avskapað og ótýdligt. Hann so at siga pallsetur okkara innastu dulsmál. Harðskap, blóðskemd, skemdarfaringina av mannakroppinum, likamslutum – gøgnum. Meinfýsni.“
Lühne nikkaði alsamt at tí Magnus segði:
„Hansara ráskapur er so nærlýstur, at hvørki tann professjonelli ella frítíðarhyggjarin eru í iva um, hvat hann hevur í hyggju at siga okkum: næstakærleikin umskiftur við blindari narsissismu. Hin miskunnsami samariubúgvin skotraður burtur av tí kensluleysa farisearanum.“
„Hugsar tú um Vilhelm Davidsen?“ spurdi Magnus.
„Um hann og okkum, ið eru vorðin ófræls av skálkavirksemi hjá honum og hansara líkum, okkum, ið fáa lagt nøkur ár afturat lívskeiðinum við rændum gøgnum.“
Magnus rodnaði av argilsi:
„Var hetta orsøkin til, at vit skuldu hittast á hesum staðnum – at tú kundi læra uppá okkum um læknavísindini, ið hava nóg mikið í sær sjálvum?“
Eina løtu øktist fjarleikin teirra millum. Magnus var uppøstur og hevði ikki bindindi. Lisbeth brúkti tøgnina til at dyrka hug sín at eyðmerkja fólk. Hon hevði fýra høvuðsbásar, samsvarandi teimum fýra lyndisløgunum, at seta fólk í, og harafturat ein til tey sjálvglaðu og ein til tey sjálvstýnandi.


text:
Ingi Samuelsen
18.04.2015 - 10:50
Tíðindi > Samfelag & Politikkur > Politiskir flokkar
Støðan hjá barnafamiljum og støkum uppihaldarum var eitt av høvuðsevnunum hjá Aksel V. Johannessen, tá hann fyrrapartin helt sína formansrøðu á landsfundinum hjá Javnaðarflokkinum í Havn.
Upplýsingarnar, sum komu fram í sjónvarpssendingini ”Við hjálp frá góðum fólki” og uppøsta kjakið um fátækradømi aftaná, lógu beint til høgrabeinið hjá Javnaðarflokkinum upp til landsfundin.
- Vit hoyra um mammur, sum seta seg sjálvur í aftastu røð fyri at tryggja børnunum mettuna. Tær ynskja ikki annað enn eitt heim til teirra børn, og børnini ynskja at hava somu møguleikar sum teirra javnaldrar.
- Stóra ríkidømið í Føroyum skal býtast øðrvísi, og tí hevur Javnaðarflokkurin sett sum mál, at longu komandi ársskifti, skal gjaldið fyri barnaansing í Føroyum seta niður í helvt, segði Aksel Johannessen, meðan lógvabrestirnir ljóðaðu í salinum hjá Føroya Arbeiðarafelag.
Ætlanin er, at alivinnan skal fíggja hesi fíggjarligu hjálp til barnafamiljurnar, legði hann afturat.
Javnaðarflokkurin heldur at tað er rímiligt, at blómandi føroyska alivinnan rindar eitt leigugjald fyri brúk av firðunum.
- Firðirnir eru fólksins ogn, núverandi alararnir forða øðrum í at gera brúk av teimum. Tí er tað rímiligt við einum leigugjaldi, segði Aksel V. Johannessen, og legði afturat at henda ætlan á ongan hátt er ætlað fyri at leggja forðingar í vegin fyri vinnuna, bara at taka tað, ið er rímiligt fyri lánið.
Gjaldið skal latast kommununum, sum so longu á nýggjárinum kunnu seta ansingina niður í helvt. Eitt vøggustovupláss kostar í dag umleið 2500 krónnur um mánaðin og eitt barnagarðspláss 1500 krónur. Um hetta verður hálverað, verður tað ein munandi lætti hjá barnafamiljunum, heldur Javnaðarflokkurin.
Aksel Johannessen segði eisini, at langsiktaða málið hjá Javnaðarflokkinum er, at barnaansingin skal verða ókeypis.


text:
Ari av Rana
03.01.2018 - 11:34
Mentan > Mentan > Tónleikur
Spotify verður nú hálað í rættin við kravið um endurgjald á 9,9 milliardir krónur fyri at hava brotið rættindini hjá tónasmiðum.
Tað er tónleikafelagið Wixen Music Publishing, sum hevur stevnt Spotify. Sambært ákæruni hevur Spotify uttan loyvi givið atgongd til fleiri túsund sangir, sum Wixen Music Publishing umsitur rættindini fyri.
Talan er um sangir hjá m.a. Tom Petty, Janis Joplin, Beach Boys, Neil Young, Stevie Nicks og The Doors.
Sambært ákæruni hava Spotify og Wixen Music Publishing fyrr havt samráðingar um eina avtalu, men samráðingarnar bóru ongantíð á mál.
Spotify er fyrr ákært fyri líknandi brot. Um várið 2017 gjørdi Spotify semju, har felagið skuldi gjalda 43 mió. dollarar til fólki við útgávurættindum, tí at Spotify ikki hevði goldið fyri at brúka teirra tónleik.


text:
Í gjár var árligi aðalfundurin hjá Hondbóltsfelagnum Tjaldur.
Fundurin var hildin í hølum felagsins í kjallaranum í ítróttarhøllini.
Forkvinnan, Selinda í Heiðunum, greiddi frá hvat nevndin hevði gjørt í farna árið og hvussu felagið hevði klára seg, og síðan bleiv roknskapurin fyri felagið lagdur fram.
Nevndin er mannað við eini fimm manna nevnd. Annaðhvørt ár velja vit tveir nevndarlimir og annaðhvørt ár tríggjar.
Í ár stóðu Selinda og Durita fyri valið. Durita ynskti at sleppa frá afturvali, meðan Selinda segði at hon kundi taka eitt skeið afturat um so var at eingin bjóðaði seg at koma uppí nevnd.
Harumframt ynskti Torben, sum hevur sitið eitt ár at gerast eykalimur, heldur enn nevndarlimur.
Inn fyri Duritu Olsen og Torben Nielsen komu Sverri Justinussen og Áge Arholdsson
Eykalimir vera Torben Nielsen og Jóhannes Nielsen
Nevndin hevur ikki skipað seg enn, men skipar seg á næsta fundi.


text:
Býráðsfundur 29. apríl 2010
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Bjarni Kjeld
Arnfinn Langgaard
Kristian Gaardbo
Fríðbjørg Weihe
Hans Jákup Johannesen
Bárður Kass Nielsen fyri Karl Rasmussen
Ikki møtt :
Klæmint Østerø
Kári E. Jacobsen
1.
J. nr. 521 – 09/00133
Sp/f Vígdis v/P.N. Danielsen søkir um at leiga burturav økinum millum Mekanik og AWI Boats til virksemi teirra.
Ummæli frá Teknisku deild:
Økið ið søkt verður um, er eitt D2-øki og lýkur umsókta virksemi ikki treytirnar fyri D2-øki. Mælt verður frá at ganga umsóknini á møti, men ístaðin at vísa umsøkjaranum til ídnaðarøki á Rituvíkshálsi.
-Vinnu- og havnanevndin hevur á fundi 22/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Vinnu- og havnarnevndini.
2.
J. nr. T 226 – 04/00330
3.
J. nr. 230 – 10/00017
Fíggjarætlan fyri Bókasavnið við Løkin fyri 2011.
-Mentanarnevndin hevur á fundi 21/04-2010 mælt til at kommunustudningurin hækkar úr 110.000 til 310.000 kr. fyri 2011.
-Býráðið hevur á fundi 29/04-2010 einmælt samtykt at taka undir við tilráðingini frá Mentarnevndini.
4.
J. nr. 105 – 10/00112
Fíggjarligur stuðul til ítróttarfeløgini í kommununi 2010.
3 umsóknir eru komnar afturat um stuðul frá Kappróðrarfelagnum NSÍ, Tjaldur og Støkk.
-Mentanarnevndin hevur á fundi 21/04-2010 mælt til at stuðla eftir sama leisti sum seinasta ár.
-Býráðið hevur á fundi 29/04-2010 einmælt samtykt at taka undir við tilráðingini frá Mentarnevndini.
5.
J. nr. 046 – 10/00182
Seta av leiðara til Dagtilhaldið í Runavíkar kommunu.
4 umsóknir eru komnar til starvið.
-Býráðið hevur á fundi 29/04-2010 samtykt at seta Marjun Berg, Runavík í starv.
6.
J. nr. T 88 – 09/00464
A. Olsen, Runavík søkir 26/04-09 um loyvi at leggja tak á ein part av túninum millum sethúsini matr. nr. 88 í Runavík og bilhúsið hjá J. Hammer.
Ummæli frá Teknisku deild:
IV Kapittul 3. Gr. stk. 4 sigur at ”bilhús og onnur úthús sum eru føst í húsini verða tald við í nýtingarstigið”.
Nýtingarstigið fyri B-økini er 0,30 og er nýtingarstigið fyri matr. nr. 88 við bilhúsunum er 314m2 /1.316 m2 = 0,24<0,30 í lagi. Tekn. deild hevur varhugan av, at HGV er farið inn í verandi bilhús við sínum virksemi, og kundi tað bent á at bilhúsið, sum verður uml. 218 m2, verður ein verkstaður. Tað er loyvt at hava vinnuvirksemi inni á B-økinum, um so er at virksemið ikki órógvar grannalagið. -Byggi- og býarskipanarnevndin hevur á fundi 21/04-2010 mælt til at játta byggiloyvi. -Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini 7.
J. nr. EL 20 – 10/00176
Bjørn á Heygum, adv. søkir vegna M. Jógvansdóttir, Norðskála um loyvi at frábýta 3.684 m2 burtur av matr. nr. 20 í Elduvík til samanlegging við matr. nr. 27 í Elduvík.
Ummæli frá Teknisku Deild:
Stykkini liggja í G1-øki sum er útlagt til landbúna í býarplaninum og er innangarðsjørð og knýtt at uttangarðsjørð.
Tekn. deild mælir til at játta umsóknina við teirri treyt, at Matrikulstovan, sambært nýggju landbúnaðarlógini, kann býta matr. nr. 20 sundur.
-Byggi- og býarskipanarnevndin hevur á fundi 21/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini.
8.
J. nr. S 103 – 10/00201
Í skrivi df. 20/04-10 søkja R. S. Olsen og P. Solmunde vegna Samkomuna ELIM í Søldarfirði um loyvi at stoypa kjallarahæddina í tilbygninginum uppí samkomuhúsið á matr. nr. 103 í Søldarfirði sambært skitsu df. 18. mai 2009.
Ummæli frá Teknisku deild:
Tekn. deild mælir til at játta byggiloyvi til kjallarin.
-Byggi- og býarskipanarnevndin hevur á fundi 21/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini
9.
J. nr. 202 – 10/00136
Víðkan av kirkjugarðinum á Glyvrum.
Ummæli frá Teknisku deild:
Eitt tilboð eru komið uppá liðugtgerð av eystasta graviøki í nýggja kirkjugarðinum á Glyvrum og mælir Tekn. deild til at taka av tilboðnum frá JHR Entreprenørar, Saltangará
-Byggi- og býarskipanarnevndin hevur á fundi 21/04-2010 mælt til at taka undir við tilráðingini frá Tekn. deild.
-Býráðið hevur á fundi 29/04-2010 einmælt samtykt at taka undir við tilráðingini frá Byggi- og býarskipanarnevndini
10.
J. nr. 255 – 08/00004
Nevndin fyri Felagið Høganes spyr í skrivi 4/5-2009 um kommunan kann útvega byggibúgvi øki at seta sluppina Høganes á.
-Vinnu- og havnarnevndin hevur á fundi 15/03-10 mælt til at kanna kostnaðin fyri alternativari loysn við einum dúki ella prosending, soleiðis at skipið fyribils kann verða liggjandi í bátahylinum.
Ummæli frá Teknisku deild:
Tekn. deild hevur kannað alternativa loysn, t.e. at tetta skrokkin við útv. dúki/presending og mælir til at taka av tilboðnum frá MEST.
-Mentanarnevndin hevur á fundi 21/04-2010 mælt til at taka undir við tilmælinum frá Tekn. deild um at leggja dúk/presending um skipið.
-Fíggjarnevndin hevur á fundi 22/04-2010 mælt til at taka undir við tilmælinum frá Mentanar-nevndini og mælir til at veita eykajáttan, sum verður fíggjað úr gjaldførinum.
-Býráðið hevur á fundi 29/04-2010 einmælt samtykt at taka undir við Mentanarnevndini og Fíggjarnevndini.
11.
J. nr. 105 – 10/00157
KFUM-skótarnir við Løkin søkja við skrivi df. 23/03-2010 um fíggjarligan stuðul til lendisarbeiði, fundament og sokkul v.m. til nýtt skótahús í Runavík.
-Mentanarnevndin hevur á fundi 21/04-2010 mælt til at veita fíggjarligan stuðul til verkætlanina.
Stuðulin er treytaður av at øll fíggingin til verkætlanina er fingin til vega og at stuðulin verður útgoldin tá húsið er innilokað.
-Fíggjarnevndin hevur á fundi 22/04-2010 mælt til at játta stuðul upp á 500.000 kr við teimum treytum, sum mentanarnevndin skjýtir upp.
-Býráðið á fundi 29/04-2010 samtykt at taka undir við tilmælinum frá fíggjarnevndini.
Samtykt við 8 atkvøðum fyri og ongari ímóti.
12.
J. nr. 111 – 10/00164
13.
J. nr. 512 - 08/00098
Endurskoðan av býarplaninum fyri Runavíkar kommunu.
-Byggi- og býarskipanarnevndin hevur á fundi 21/04-2010 viðgjørdt býarplanin við broytingunum, ið komu fram ísamband við framløgu fyri býráðnum tann 14.04.10.
Mælt verður til at strika C34 og økja um C36 (til bønhús og kirkjugarð) í Funningsfirði.
-Býráðið hevur á fundi 29/04-2010 einmælt samtykt at taka undir við uppskotinum til býarplan dagf. 27/05-2010 við teimum broytingum sum Byggi- og býarskipanarnevndini mælir til.


text:
Nýtt Leiklistaráð farið til verka
Rigmor Dam, landsstýriskvinna í mentamálum, hevur sett nýtt Leiklistaráð fyri næstu trý árini.
Leiklistaráðið virkar sum stýri fyri Tjóðpall Føroya, setir stjóran og hevur aðrar yvirskipaðar uppgávur í sambandi við yrkisleiklist og leiklist sum heild. Ein av fyrstu uppgávunum verður at gera tilmæli til landsstýriskvinnuna um listafólkaløn, sum er nýggi stuðulin til yrkisleiklist, fyri 2018.
Limirnir frá 1. desember 2017 til 30. september 2020 eru:
- Ingibjørg Berg, forkvinna, tilnevnd av landsstýriskvinnuni
- Oddfríður M. Rasmussen, tilnevndur av landsstýriskvinnuni
- Noomi Reinert, eftir tilmæli frá Meginfelag Áhugaleikara Føroya
- Birna Heinesen, eftir tilmæli frá Listafólkasambandi Føroya
- Annfinnur Heinesen, eftir tilmæli frá Leikarafelag Føroya
- Jóan Petur Hentze, eftir tilmæli frá Tórshavnar býráð
- Beinta Clothier, starvsfólkaumboð fyri Tjóðpall Føroya
Á fyrsta fundi hjá Leiklistaráðnum í Mentamálaráðnum mikumorgunin legði Rigmor Dam, landsstýriskvinna, dent á, at Leiklistaráðið hevur eina týðandi uppgávu í dagliga samskiftinum við leiðsluna fyri Tjóðpallin og fyri menningina av leiklistini. Fyri framman stendur eisini at byggja nýtt tjóðleikhús. Landsstýriskvinnan hevur sett Ingibjørg Berg sum forkvinnu, og Leiklistaráðið valdi á fundinum Jóan Petur Hentze, umboð býráðsins, sum næstformann.
Leiklistaráðið hevur heimild í løgtingslóg nr. 68 frá 2. mai 2003 um Tjóðpall Føroya og stuðul til leiklist v.m. Sambært lógini skal landsstýrismaðurin seta Leiklistaráðið við 7 limum, og hann skal sjálvur tilnevna formannin umframt ein lim. Annar av hesum skal vera fíggjar- og roknskaparkønur. MÁF, LISA, Leikarafelagið, Tórshavnar býráð og Tjóðpallur Føroya skulu tilnevna hvør sín lim. Limur Tjóðpalsins er starvsfólkaumboð, ið verður skift annað hvørt ár. Limirnir í Leiklistaráðnum skulu hava kunnleika til mentan og palllist.
Kelda: Mentamálaráðið


text:
Eirikur Lindenskov 12.01.2018 (07:29)
Pensjónsnýskipanin viðgerast í tinginum týsdagin
Fyrsti tingfundur í ár verður týsdagin komandi klokkan 10.
Tá fer Løgtingið at undir fyrstu viðgerð av uppskotinum hjá landsstýrinum um pensjónsnýskipan.
Talan er um seks uppskot, sum øll verða viðgjørd undir einum, áðrenn tey verða beind í ávikavist Trivnaðarnendina og Fíggjarnevndina.
Skráin til tingfundin týsdagin er hendan:
Týsdagur, 16. Januar 2018, kl. 10:00
1. 1. viðgerð: Løgtingsmál nr. 65/2017: Uppskot til løgtingslóg um broyting í løgtingslóg um áseting og javning av almannaveitingum (Pensjónsnýskipan)
2. 1. viðgerð: Løgtingsmál nr. 66/2017: Uppskot til løgtingslóg um broyting í løgtingslóg um viðbót til ávísar pensjónistar v.fl. (Pensjónsnýskipan)
3. 1. viðgerð: Løgtingsmál nr. 67/2017: Uppskot til løgtingslóg um broyting í løgtingslóg um almannapensjónir o.a. (Pensjónsnýsipan)
4. 1. viðgerð: Løgtingsmál nr. 69/2017: Uppskot til løgtingslóg um broyting í løgtingslóg um eftirløn (Eftirlønarlógin) (Pensjónsnýskipan)
5. 1. viðgerð: Løgtingsmál nr. 70/2017: Uppskot til løgtingslóg um broyting í løgtingslóg um arbeiðsmarknaðareftirlønargrunn (Pensjónsnýskipan)
6. 1. viðgerð: Løgtingsmál nr. 71/2017: Uppskot til løgtingslóg um javningarprosent til almannaveitingar
7. Framløga
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Talan er um eini sethús við góðari staðseting í Klaksvík tætt við havnarøkið, miðbýin, handlar o.a.
Húsini eru í tveimum hæddum. Í ovaru hæddini er durur/inngongd, køkur, lítil stova, stór stova, gongd, tvey barnakømur, hjúnakamar og baðirúm. Í niðaru hæddini er inngongd, stova, fleiri smá rúm so sum vaskirúm, rúm til oljufýr, kjallari og tvey rúm við song.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Fíggjarætlanin hjá Sørvágs kommunu fyri 2018 er samtykt
Politikkur30-11-2017 - 21:07 - Jóanis Albert Nielsen
Sørvágs bygdaráð samtykti á bygdaráðsfundinum mikukvøldið hin 29. november 2017 fíggjarætlanina fyri 2018. Hon javnvigar við góðum 60 mió. kr.
Hesi eru høvuðstølini:
Rakstur : Inntøkur:
Rakstrarútreiðslur 43.699.000
Avdráttir 3.383.000
Rakstur + avdráttir 47.820.000 Inntøkur 56.829.000
Íløgur 12.950.000 Lán 3.203.000
Samlaðar útreiðslur 60.032.000 Innt. og lán 60.032.000
Skattaprosentið verður óbroytt 21,7%. Tá ið Sørvágs og Vága kommunur fóru at umbyggja heimið á Sýnini, var okkara skattaprosent hækka við 0,7% at fíggja afturgjaldingina av láninum frá landinum. Okkara partur av láninum verður liðugt afturgoldin á sumri 2019.
Kommunan raðfestir barnafamiljuna og ung.
Barnafrádrátturin hækkar við kr. 500,- til íalt kr. 6.000,- fyri hvørt barnið.
Ansingargjaldið lækkar munandi:
Frá kr. 2.300,- til kr. 1.900,- fyri vøggustovupláss (hálv tíð frá 1.265 til kr. 1045,-)
Frá kr. 1.825,- til kr. 1.600,- fyri barnagarðspláss (hálv tíð frá 1.004 til kr. 880,-)
Frá kr. 1.100,- til kr. 950,- fyri frítíðarpláss (hálv tíð frá 605,- til kr. 523,-)
Stóra broytingin er avsláttarskipanin. Sum nú er, er systkinaavslátturin eftir yngsta barnið 25%. Frá 1. januar 2018 skal rindast fult gjald fyri yngsta barnið og hálvt gjald fyri tað næstyngsta. Hevur familjan fleiri enn tvey børni í ansingarskipanini, so verður einki rinda fyri hesi. Hetta merkir, at ein familja ongantíð rindar meir enn kr. 2.850,- í ansingargjaldi.
Kommunan hevur eisini samtykt, at tað verður skipað fyri einum tilboði fyri ung frá januar 2018. Dagstovnurin Alvalon fer at standa fyri hesum.
Aðrar raðfestingar í 2018
Størsti parturin av íløgunum í 2018 fara til tekniska økið. Fólkatalið í kommununi er vaksandi, og okkum vantar grundøki. Høvuðsíløgan fer tí til byggibúning. Peninger er eisini settur av til at fáa heimið á Sýnini og miðstaðarøkið á Stakka liðugt. Vit fara framhaldandi at dagføra spillivatnsskipanina. Eisini er peningur settur av til nýggjar ljósmastrar við vøllin á Dungasandi og eina ventilatiónsskipan í svimjihøllini.
Sørvágs kommuna


text:
Uttan mun til, hvat ein annars heldur um mátan okkara heilsuverk er skipað, so undrar tað stórliga at ongin knýtir trupulleikarnir á LS saman við eina fíggjarligari niðurlaging, ið hevur staðið við og versnað, seinastu árini og sum ikki sær út til at halda uppat komandi árini, tvørturímóti so verða sparikrøvini bara herd. Ì komandi árið skulu góðar13,4 milliónir sparast og í 2016 er sparikravið 15,9 milliónir, tilsamans ein sparing á 30 milliónir komandi 2 árini.
Miðvís niðurpíning
At ein niðurbræðing ferð fram sæst, millum annað, av at tað eru smá 20 ársverk færri, í 2013 enn í 2010, innan sjúkrahúsverki. Landssjúkrahúsið metir, at eini 3 til 4 mió. kr. vænta í til at fáa grundraksturin at hanga saman komandi ár. Lagt er ikki upp fyri lønarvøkstri, frá oktober 2015. Prísvøkstur er ikki játtaður,hann er mettur til 4,1 millión í 2015. Tað vil siga, umframt sparingar á góðar 13 milliónir í 2015 mangla, í hvussu so er, einar 8 milliónir í játtanini til verandi virksemi.
Viðvíkjandi raðfestingunum, sum eru ásettar í fíggjarlógaruppskotinum fyri 2015, vísir landsstýrismaðurin á, at hesar eru treytaðar av,at búfólkini á Psykiatriska depli fáa annað bústaðartilboð. Raðfestingarna
r til bróstkrabba- screeningarnar, serlækna í eldrasjúkum og økispsykiatri í Suðuroy eru beinleiðis tengdar at hesum.
Fíggjarliga avbjóðingin er stórsta avbjóðingin
Tí skal tað undra meg, um omanfyrinevndu avbjóðingar ikki eru munandi størri fyri okkara heilsuverk, her og nú, enn hvussu bygnaðurin er. Skal heilsuverki, alt sum tað er, ikki kollsigla, má henda fíggjarliga seigpíningin halda uppat, áðrenn til ber at taka neyðuga kjakið um leiklutin hjá heilsuverkinum í framtíðini.


text:
Seinasta freist at søkja er mikudagin 6. desember kl. 18:00
Um tú hevur trupulleikar við at fylla umsóknarblaðið út, ella um tú ikki hevur atgongd til Internet, so er møguligt at ringja til Barnabata fyri at fáa hjálp við hesum.
Vit eru til reiðar at hjálpa umvegis telefon 522011 & 532011
Mánadagin 4. desember frá 10:00 til 16:00
Týsdagin 5. desember frá 10:00 til 16:00 og aftur frá klokkan 18:00 til 21:00
Vit kunnu hjálpa tykkum at fylla skjølini út. Tá er umráðandi, at hava neyðug skjøl til handa, sum vísa
inntøkur og útreiðslur, so vit skjótari kunnu avgreiða umsóknina.
Barnabati hevur fingið loyvi frá Dátueftirlitinum at viðgera hesar umsóknir við samtykki frá umsøkjaranum. Øll kunnu trygt søkja um jólahjálp, tí ongin óviðkomandi fær innlit í umsóknirnar. Viðgerðin av umsóknum fer fram í trúnaði.
Tá ið jólahjálpin er latin, verða allar umsóknir burturbeindar. Tó hava vit fingið loyvi til at savna nøkur anonym hagtøl. Tað vil siga, at hesar innsavnaðu upplýsingar á ongan hátt kunnu gera av, hvørjir umsøkjararnir vóru.
Um vit fáa fleiri umsóknir, ið lúka fortreytirnar fyri at fáa jólahjálp, enn vit hava pening til, verður jólahjálpin latin teimum familjum, ið hava tað truplast.
Seinasta freist at søkja um jólahjálp er mikudagin 6. desember klokkan 16:00
Allir umsøkjarar fáa svar í døgunum 18. til 20. desember.
Umsóknarblaði er at finna her
Vinaliga
Djóni J. Eidesgaard
Aðalskrivari
Barnabati


text:
Gramar Gransking kannar ávirkanina av seyðabiti á planturøtur og sopprót. Hetta fer fram í samstarvi við Landbúnaðaruniversitetið í Hvanneyri og við Landbrugshøgskolen í Stend.
Her eru Erla Olsen frá Gramar og Anna Guðrun Thórhallsdóttir frá Landbúnaðaruniversitetinum í Hvanneyri.
Myndasavnið frá hesi ferð vísir myndir frá Húsafelli, har so at siga einki bit er. Á myndunum sæst, hvussu nógv ber eru at fáa, serliga heiðabláber og krákuber. Spurningurin er, um fleiri ber vóru at síggja í Føroyum, um seyðabitið var minni.
Sí myndasavnið frá Húsafelli í 2009 her.


text:
Vit byrjaðu við at hoyra um Rás Iktus.
Vit høvdu prátað við fleiri, sum høvdu verið á fundi í Kelduni seinasta leygardag 27. sept. Oddbjørg Poulsen, Páll á Lakjuni, Jens Bech, Justinus Eliasen, Alfred Olsen, Victor Carlsen og Una Næs.
Síðani var Gunnvá Dam á gátt.
Hon greiddi okkum frá undirvísingartilfari, sum hon hevur skrivað til føroyska skúlaverkið. Tilfar í føroyskum, týskum og heimstaðarlæru. Í alt uml. 20 bøkur.
At enda var Hjúnarbreddin á skránni, har vóru Anna og Símun Pætur á Torkilsheyggi gestir.
Vertur: Hjørdis Háberg Petersen


text:
Betri tænastu og ávirkan til bygdirnar
Bygdirnar eru týðandi partur av Tórshavnar kommunu. Fólkið, ið her býr, eigur rætt til somu kor og tænastur og til veruliga ávirkan. Tí skulu vit tryggja, at ráðgevandi staðbundnu nevndirnar fáast at virka sum ætlað, at fólk fáa møguleika at seta seg niður í bygdunum, at bygdirnar verða hildnar væl og at bygdarfólkini eisini kunnu nýta bussleiðina sum veruligt alternativ til bilin.
Tjóðveldi vil endurskoða skipanina við teimum ráðgevandi staðbundnu nevndunum. Nevndirnar eiga at hava meira myndugleika enn tær hava í løtuni sum hoyringspartur. Tjóðveldi fer at mæla til, at økisnevndin verður skipað sum føst nevnd í býráðnum at taka sær av málum, sum viðkoma bygdunum.
Umráðandi er, at ungfólk hava umstøður at seta seg niður í bygdunum. Ein bági er, at grundstykkini, sum Tórshavnar kommuna bjóðar, eru dýrari enn grundstykkini, sum grannakommunurnar kunnu bjóða. Slíkar ójavnar príslegur forða fyri, at øll ungfólk, sum vilja, seta seg niður í bygdunum í Tórshavnar kommunu.
Tjóðveldispolitikkur er, at fólkið í bygdunum hevur somu kor og somu tænastur, sum fólkið í tættbýlunum í og kring høvuðsstaðin. Tí er umráðandi at reka ein virknan politikk í bygdunum, virða teirra sereyðkenni og handla hareftir.
Vantandi viðlíkahaldi og fríðkan av felagsøkjum í bygdunum er ein trupulleiki, ið skal loysast. Tjóðveldi vil virka fyri, at fólk við føstum tilknýti til staðið kunnu standa fyri vanligum viðlíkahaldi, fríðkan um, rottutýning v.m.
Somu kor og somu tænastur fevnir eisini um møguleikarnar at ferðast við gjaldsfríu bussleiðini. Tað er neyðugt at endurskoða busssambandið við bygdirnar í kommununi og laga tað til tørvin hjá borgaranum á staðnum. Tá nýggjur sáttmáli skal gerast um bussleiðina fyrst í komandi setu, vil Tjóðveldi styrkja tænastuna í bygdunum.
Tjóðveldi vil seta ferð á vetrarfriðingina og fáa hetta avgreitt, har ynski er um tað.
Vantandi parkeringspláss og vánaligar hølisumstøður í kommunalum ognum eru eisini trupulleikar í bygdunum. Hetta vilja vit raðfesta høgt at fáa í rættlag sum skjótast. Kommunan skal eisini virka fyri at útvega nøktandi karmar fyri samkomu- og virkishøli í øllum bygdunum.
Søguligir bygningar og fornminni skulu varðveitast og tryggjast. Her skal kommunan verða virkin viðleikari, og tryggja at eisini komandi ættarlið fáa lut í ríku søgu og mentanararvi okkara


text:
Latið inn hevur Jóna Maria hin Týs, 23/12/2014 - 16:18
Vit dansa sum vant 2. jólakvøld í Skansastovu. Vit hava onkuntíð roynt at byrjad kl. 21, men tað vísir seg, at fólk koma ikki fyrr enn seinni allíkavæl. Tí fara vit aftur til tað vanliga hjá okkum, sum er kl. 22. Tað liggur so væl fyri í ár, tí 2.
Latið inn hevur Jóna Maria hin Hós, 11/12/2014 - 13:52
Sjónvarpið fer at gera upptøkur av føroyskum dansi tann 24. januar 2015. Tøkum Lætt og Dansifelag Kaggans hava avgjørt at dansa og kvøða saman til hesar upptøkurnar.
Latið inn hevur Jóna Maria hin Mán, 24/11/2014 - 21:13
Sum vit greiddu frá síðsta dansikvøld, kemur dansifelag Kaggans at dansa saman við okkum komandi sunnukvøld tann 30 november. Tað er altíð spennandi at fáa vitjan av øðrum dansifelagi, og dansifelag Kaggans og Tøkum Lætt hava altíð havt eitt sera gott samstarv.
Latið inn hevur Jóna Maria hin Mik, 12/11/2014 - 21:28
Latið inn hevur Pól á Kletti hin Frí, 24/10/2014 - 19:20
Tað var ikki bara við trøllini í Hornalondum, Ólavur kongur bardist. Eisini í Føroyum bardist hann við trøll. Í Gásadali eru uppi í homrunum steinar, ið nevndir eru Garparnir; søgnin sigur, at allir vóru trøll, sum Ólavur kongur umskapaði til steinar.
Latið inn hevur toekum_laett hin Ley, 18/10/2014 - 14:44
Tórshavn 11. 10. 2014
Góðu limir
Ársaðalfundur okkara varð hildin í Skansastovu tann 3. oktober og væl av fólki var møtt.
Randi og Jóna stóðu fyri vali og vóru afturvaldar. Nevndin er sostatt tann sama, við Andreasi sum formanni, Randi kassameistara og Jónu skrivara.
Eykanevnd, veitslunevnd, grannskoðarar og umboð okkara í Sláið Ring blivu eisini øll afturvald.
Limagjaldið bleiv tað sama, t.e. 200 kr. fyri støk og 300 kr. fyri pør. Flytast á konto: 445.127.0 í Eik
Latið inn hevur Jóna Maria hin Hós, 16/10/2014 - 16:16
Latið inn hevur Óli A. Reinert ... hin Sun, 12/10/2014 - 21:58
Sunnukvøldið 5. oktober var aðalfundur í Tøkum lætt. Fundurin var í Skansastovu, og skráin var sambært lógini.
Tey, sum stóðu fyri vali í teimum ymisku nevndunum, vórðu øll afturvald, so har vóru ongar broytingar.
Tá tey formellu viðurskiftini vóru avgreidd, varð tosað um mangt og hvat.
Rasmus kunnaði um nøkur mál, ið Sláið Ring arbeiðir við.
Hann upplýsti, at útvarpið søknast eftir nýggjum upptøkum av føroyskum dansi, og upptøkum av kvæðum, ið ikki hava verið at hoyrt í útvarpinum áður.
Latið inn hevur Óli A. Reinert ... hin Ley, 27/09/2014 - 13:12
Nú byrjar dansiveturin aftur, og í Kvívík verður lagt fyri við dansi í kvøld, 27. septembur kl. 21.
Tað er Norðstreymoyar Dansifelag, ið skipar fyri, og ætlandi verður eitthvørt til matna um midnáttarleitið.
Í sambandi við dansin fer bussur frá Skansastovu í kvøld kl. 21.30.
Hetta plagar at vera eitt gott dansikvøld, og øll eru vælkomin.
Latið inn hevur Jóna Maria hin Frí, 13/06/2014 - 16:18
Fyrst vit eru komin, fara vit at samlast í skúlanum, har vit fáa ein lítlan drekkamunn og samstundis nakað av info um hvat hendir, meðan vit eru á Skúvoynni.
Síður


text:
Nú verður spaki settur í moldina á Fløtum, har nýggi stórskúlin í Havn skal byggjast.
Klárt er at fara undir jørðarbeiðið. Tórshavnar býráð samtykti einmælt hóskvøldið, at byggifelagið Articon skal gera arbeiðið fyri líka undir 1,3 milliónir krónur.
Fyrsti parturin fevnir um avgrevstur, sum skal geva betri yvirlit yvir víðari arbeiði við spronging, grovplanering og annað; tað arbeiðið fer í gongd í summar.
Tað er Samtakið Eind, ið projekterar skúlan.
Hakin verður settur í fyri Skúlanum á Fløtum mánadagin 23. mai 2016 kl. 11.30, og tað er borgarstjórin, ið lyftir fyrsta flagið.


text:
Nógvir føroyingar kenna fyrrverandi bretska hermannin Harry Wilson, kendur fyri sítt lætta lyndi og fyri at hava vitjað oftani í Føroyum síðan kríggið.
Í 2015 gjørdi Kringvarp Føroya eitt innslag um Harry, sum tá var á síni, helst, seinastu ferð í Føroyum.
Harry varð í 1943 sendur til Føroya, sum sambært honum gjørdist eitt satt friðstað eftir at hava upplivað krígsræðuleikarnar í Fraklandi í byrjanini av øðrum heimsbardaga. Í samrøðuni við KvF greiðir hann frá, hvussu hann móti endanum av krígnum fann føroysku Hannu, sum gjørdist besta kona, hann kundi ynskja sær.
Ungdómsmynd. Føroyska Hanna og bretski hermaðurin, Harry (Privat mynd)
Hanna, sum var av Apol-ættini, doyði í 2010. Tey fluttu til Onglands eftir kríggið har tey settu búgv. Eitt skifti búðu tey á á Isle of Man.
Í dag fyllir Harry 100 ár, og dagurin verður hildin fyri innbodnum við ’afternoon tea’ í lokala mentanardeplinum í Hull, Anlaby Park Community Library. Roknað verður við, at lokala umboðið í Undirhúsinum og borgarstjórin í Hull koma framvið.
Eisini eru vinir úr samkonuni í donsku sjómanskirkjuni í Hull boðin við, framgongur á heimasíðuni hjá kirkjuni https://www.danchurchhull.co.uk/. Sjómanskirkjan kallar Harry ein trúfastan gest bæði til gerandis og heilagt, ið hevur ríka løturnar við sínum lætta lyndi og stuttligu søgum.
Leygardagin er so ætlanin at halda ein privatan føðingardagin fyri familju og vinum, upplýsir sonurin, Louis Apol Wilson.
Harry Wilson hevur nógvar kenningar og vinir í Føroyum. Tey, ið ynskja, kunnu senda honum føðingardagsheilsan við telduposti: harrywilson1918@googlemail.com
Harry Wilson og sonurin Louis Apol Wilson (Privat mynd)


text:
Leygardagin var ársins fyrsta kapping hjá U11, ið var á Strondum.
Tað var eitt skert U11 lið, ið fór longu leiðina inn á Skálafjørðin. Bert 5 U11 leikarir vóru tøkir til kappingina, men við hjálp frá U9 leikarum, varð liðið mannað.
Teir sum mannaðu liðið vóru Heðin, Jónatan, Mattias, Páll, Uni, Helgi og Bogi.
Dreingirnir fingu eina sera góða byrjan uppá kappingarárið.
Fyrsti dysturin var ímóti NSÍ, har okur vunnu 5 – 0. Dysturin byrjaði eitt sindur varliga frá okkara dreingjum, men aftaná at Mattias hevði byrjað málveitsluna, var einvegis ferðsla og NSÍ bleiv runnið um koll.
Næsti dysturin var ímóti HB, har okur ruddiliga vunnu 7 – 1. Her vístu dreingirnir sera gott fótbóltspæl og fleiri av málinum komu aftaná flott kombinatiónsspæl.
Seinasti dysturin var ímóti Skála, ið saman við okkara liði, er tað sterkasta í bólkinum. Her var Skála við yvirluta og vann heili 5 – 1. Sigurin var rættvísur, men úrslitið avmyndar ikki gongdina í dystinum. Skála koma tidliga á odda, men okkara dreingir svaraðu aftur og striddist alt tað teir vóru mentir. Í fleiri førum var tað fyri okkum heldur stong út enn stong inn. Ímóti endanum av dystinum byrjaði orkan at ganga undan og Skála fekk lættari spæl. Helst var tað, at vit ikki høvdu nakran útskiftara við og ikki kundu hvíla á sama hátt sum hini liðini.
Alt í alt ein góð kapping, har dreingirnir blivu eitt upplivilsi ríkari.


text:
TÍÐINDI
Faroexpo verður 24. – 26. oktober
Aftur í ár er ráðstevnan á skránni, har evnið er “Vinna & Vælferð”. Ráðstevnan verður í Løkshøll fríggjadagin 26. oktober kl. 13.00 – 17.00. Heitið…
Borað og sprongt við tunnilsmunnan á Rókini
Eysturoyartunnilin boðar frá, at nú verður farið undir at fyrireika tunnilsmunnan á Rókini. Borað og sprongt verður teir næstu dagarnar. Í fyrstu siftu verður bert borað inn…
Stíggjur 25 ár
Í sambandi við, at Verkhúsið Stíggjur á Høgabóli er vorðið 25 ár, verður føðingardagurin hátíðarhildin í Verkhúsinum Stíggjur ídag, 9. oktober, frá kl. 15.00 til kl.…
Drekkivatnið á Skála reint aftur
Nú er drekkivatnið á Skála reint aftur, og er tí ikki longur neyðugt at kóka vatnið, áðrenn tað verður drukkið. Runavíkar kommuna


text:
Í eina tíð hevur verið arbeitt við einari útstykking í Kass miðskeiðis í Rituvík. Eliesar Kastalag hevur verkætlað útstykkingina fyri Runavíkar kommunu, og eftir at byggibúgvingararbeiðið hevur verið í útboði hjá fleiri arbeiðstakarum er greitt, at Fa. Verkon, hjá Lars í Dalinum í Lamba, lá best fyri í kappingini.
Verkætlanin og arbeiðstøkan snúgva seg um 10 grundstykkir. Í gjár hittust Lars og borgarstjórin í Ráðhúsinum í Saltangará, har teir skrivaðu undir arbeiðstakarasáttmála. Ætlandi verður arbeiðið liðugt um hálvan august í ár. Nakrar umsóknir liggja niðurfyri til hesa útstykkingina, og tey sum hava áhuga fyri at ogna sær grundstykki í Rituvík, kunnu venda sær til Runavíkar kommunu.
Tvær aðrar útstykkingarætlanir gerast veruleiki í næstum. Ein í Horni á Skála. Hon er seinkað nakað orsaka av eini kæru, sum er avgreidd frá Friðingarnevndini fyri Eysturoyar Sýslu. Hennara avgerð kann tær næstu 4 vikurnar kærast til Yvirfriðingarnevndina. Vendir hesin seinri instansurin ikki málinum í mun til avgreiðsluna hjá friðingarmyndugleikanum í økinum, verður farið undir hesa útstykking fram eftir árinum.
Hin útstykkingin fer at fara fram í Leitinum í Saltangará/Runavík. EM-Ráðgeving á Líknargøtu neyvætlar í løtuni samsvarandi skitsu hjá Ósbirni Jacobsen, arkitekti, og væntandi kann verkætlanin fara í útboð seint í vár ella tíðliga í summar. Í hesum økinum verður rúm fyri áleið 85 búeindum.


text:
Týskvøldið kl. 19:30 skipar Íverksetarahúsið fyri spennandi kunning um íverksetan og nýhugsan fyri allar eysturoyingar í býráðshøllini í Runavík.
Kvøldið byrjar kl. 19:45 við navnframa tónleika íverksetanum Hanusi G Johansen.
Klæmint Østerø, formaður í Vinnu- og havnarnevndini í Runavíkar býráði, bjóðar vælkomin og greiðir frá ætlanum á vinnuøkinum.
Síðani fer Annika Steintórsdóttir, heimasíðurøkil og verkætlannarfólk í Íverksetarahúsinum, at greiða frá virkseminum higartil.
Eftir tað tekur multi íverksetin Regin Dalsgaard yvir og greiðir frá sínum fjøltáttaða íverksetaravirksemi seinastu árini.
Kaffi, køkur og Hanus eru á skránni í støðginum.
Rani Nolsøe, stjóri í Íverksetarahúsinum, fer at tosa um og vísa amboð, sum gera tað lættari hjá íverksetum at koma í gongd, at yvirliva og menna seg víðari fram. Rani fer eisini stutt at greiða frá ætlanunum hjá Íverksetarahúsinum í 2009.
Fundurin endar uml. kl. 21:30.
Allir Eysturoyingar vælkomnir.


text:
Vilmund Jacobsen 15.04.2018 (17:42)
Veldugur lætti hjá fugloyingum
Fugloyar kommuna telist millum okkara smæstu kommunur, og borgarstjóri er Amalia í Frammistovu, sum býr á Kirkju. Oyggin er hin minsta av Norðoyggjum, stívliga 11 ferkilometrar stór. Landslagið er høgt, og smáir møguleikar eru til havnalag, tí bæði Kirkja og Hattarvík eru brimpláss við hvør sínari lending.
Tað er meira enn ein fjórðingsøld, síðan vegasamband gjørdist veruleiki millum bygdirnar. Sum árini eru liðin, og lítið er gjørt við hetta vegastrekkið, verður í næstum neyðugt hjá Landsverki at fremja nakrar ábøtur. Ikki minst eru tað pelar í bilverjuni, sum er burtur, brotnir og rotnir á ávísum teinum.
Men, hóast Fugloyar kommuna er fáment, eru ymiskir batar í væntu í ár. Oyggin hevur avbjóðingar við drekkivatninum, og oyggin hevur avbjóðingar við ruskinum ella renovatiónini, eins og oljutunnurnar nú fara í søguna.
Amalia í Frammistovu, borgarstjóri í Fugloyar kommunu, sigur, at arbeitt verður við at skipa renovatiónina, soleiðis at kommunan fær eitt veruligt bingjupláss, sum helst fer at liggja í grótbrotinum millum bygdirnar.
- Vit hava keypt ruskíløt til øll húski í oynni, og hetta er so byrjanin til at loysa málið um renovatiónina. Skipanin hevur verið hon, at fólk sjálvi eru farin við ruskinum, sum er koyrt í smáar bingjur, sigur hon.
Eitt, sum fer at lætta ógvuilga nógv um hjá fugloyingum í ár er, at fólkið í bygdunum fer at sleppa av við oljutunnurnar. Tað hevur verið ógvuliga strævið við oljutunnunum, og tað er ikki langt síðan, at fugloyingar noyddust at stríðast við hesar tungu tunnurnar fyri at fáa oljuna upp á pláss.
Amalia í Frammistovu sigur, at seinasta árið hava tey í Fugloy havt ta skipan við Strandfaraskip Landsins, at maðurin, sum hevur tænastuna hjá strandferðsluni í Fugloy um hendi, eisini hevur koyrt tunnurnar av lendingini og heim til húskini í oynni við sínum kranabili.
- Men, áðrenn vit fingu hesa skipan, noyddust vit sjálvi at syrgja fyri at fáa oljutunnurnar heim til húsa.
Borgarstjórin fegnast um, at ein nýggj skipan nú er nær, har Magn kemur út í oynna við flytbarum oljutanga, og síðan er eitt samstarv skipað millum Magn og SEV, sum hevur oljutangar og el-verk í Fugloy.
- Ætlanin er, at tað verður sami maður, sum veitir tænastur fyri strandferðsluna, sum eisini kemur at taka sær av oljuveitingini fyri Magn. Hetta verður ein veldugur og kærkomin lætti hjá okkum, sum búgva í Fugloy, og ætlanin er, at nýggja skipanin skal setast í verk tíðliga í summar, sigur Amalia í Frammistovu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Mikkjal á Ryggi
Lag: Kvæðalag (Veturin kom við kulda og kava)
1. Erla kongsdóttir komin er,
álvalætt hon um garðar fer,
sítt liðmjúka vel hon slettir:
“Bóndin, er køstur tín tómur í ár?”
“Eia! eg reiddi tað síðsta í gjár,
tú sært, her er einki eftir.
2. Eplini øll eru løgd í jørð,
akurin longu so frískur grør,
og kálið í dag eg sái.
So sleppi eg burtur mín troytta hest,
og síðani ger Várharra rest,
alt hongur á hansara náði.
3. Hans miskunn verði oss holl og blíð,
og gevi oss løn fyri strev og stríð;
hans megi kann veður venda,
um nógv ella lítið hann gevur í heyst,
hann eina veit, hvat ið gagnar best,
og gott er alt, hann vil senda.”


text:
Tá farið verður undir at byggja eina svimjihøll er tað ikki bara byggikostnaðurin, sum er ein avbjóðing, men kanska serliga rakstrarkostnaðurin, tá høllin er liðug. Høvuðsorsøkin er, at svimjihylar sum heild eru dýrir at reka – tað er dýrt at hita upp vatnið í svimjihylum – og 50 m. svimjihylar eru sjálvsagt væl dýrari at hita upp enn teir 25 m. svimjihylarnir, sum vit hava í Føroyum í dag. Hesin veruleiki er helst eisini størsta orsøkin til, at tað eru so fáir svimjihylar í Føroyum í dag og at ongin 50 m. svimjihylur er her á landi.
Í Vági er tó ein gyltur møguleiki fyri at sleppa undan júst hesari forðing. Á elverkinum hjá SEV í Vági er dagliga ein stór avlopsorka, sum ikki verður brúkt. Avlopsorkan rennur á sjógv (kølivatn frá motorunum) og guvar upp gjøgnum skorsteinarnar. Tekniskt er dýrt at endurnýta avlopshitan frá skorsteinunum, meðan tað er einfalt at endurnýta heita kølivatnið frá motorunum til at hita upp multihøllina.Avlopshitin frá elverkinum hjá SEV í Vági nøktar tørvin at hita upp sjálvan svimjihylin. Hartil verður sett upp skipan, at hita upp vatnið til brúsur og vatn annars til kravdu hitastigini.SEV hevur víst verkætlanini við einari Grønari Multihøll á Oyrunum í Vági stóran áhugað og hevur verið sera jalig um verkætlanina at verkæltanin kann brúka avlopshitan frá Vágsverkinum.


text:
Ein oyðimarkargongd hjá andstøðuni
19. august 2015
Andstøðan gremur seg um oyðimarkargongd og ongi úrslit, - men samfelagið og vinnan stendur i blóma sum ongantíð fyrr, ti vit hava ein úrslitafokuseraða og málrættaða samgongu
Vit kunnu taka úr rúgvuni heilt aftur til 2008, tá “lyklarholssamgongan” gav skarvin yvir , av framdum málum, hóast ringastu kreppuár í heiminum síðani 1930´ini:
• Vit byrjaðu við at bjarga Norrønu, og harvið tryggjaðu vit sjóvegis ferðafólkaflutning millum okkum og grannarnar - ein røtt avgerð hevur tað víst seg síðani. Hetta framdu vit hóast hart rann á kýkin, og Tjóðveldi og Sjálvstýrisflokkurin atkvøddu ímóti
• Vit bøttu munandi um ALS skipanina fyri at fyribyrgja, at fólk, hóast eitt bil blivu arbeiðsleys, skulu noyðast at flyta frá húsi og heimi, og i ringasta fara av landinum. Somuleiðis bøttu vit eisini um atkomiligheitina fyri fiskimenn at koma í skipanina. Hetta var eisini ein røtt avgerð
• Vit hava fingið dimmitent skipanina framda soleiðis, at liðugt lesandi kunnu koma heim við donskum A-kassagjaldi í ávíst tíðarskeið at søkja starv
• Vit hava framt munandi ábøtur á Barsilsskipanina og vilja halda fram at bøta um hesa
• Vit hava fingið aspirantskipan at virka saman við FAS reiðaríðum, so okkara vinnuháskúlanæmingar kunnu fáa neyðugu praktikktíðina, meðan tey taka navigatør- ella maskinútbúgvingar
• Vit hava ongantíð havt so nógv lesandi í Føroyum sum nú, tí vit hava tryggjað, at øll, sum søkja miðnám ella á Setrið sleppa at lesa
• Vit hava longt flogvøllin til 1.799 metrar og harvið bøtt munandi um loftvegis ferðasambandið
• Vit hava bygt nýggjan terminal
• Vit gjørdu eina vakstrarætlan við 24 punktum og framdu stórt sæð øll hesi, og hava skapt stóran vinnuligan vøkstur
• Vit broyttu alilógina og skaptu bestu og tryggastu karmar og sømdir, og harvið bestu treytir fyri vøkstri hjá okkara alivinnu, sum nú stendur í besta blóma og skapar milliarda virði, og er størsta útflutningsvinna okkara við omanfyri 3 mia.kr. árliga, og skapar nógvar íløgur og arbeiðspláss bæði beinleiðis og óbeinleiðis
• Vit stóðu sum ein maður mótvegis ES i makrelstríðnum og vunnu, og harvið er skapt eitt munandi betri inntøkugrundarlag fyri pelagisku vinnuna. Hetta hevur eisini verið viðført stórar íløgur, bæði í skip og virki á landið, og skapt nógv arbeiðspláss og nýggjar inntøkur
• Vit hava áhaldandi arbeitt fyri betri marknaðaratgongd og hava fingið m.a. fríhandilsavtalu við Turkaland, góða atgongd til Kina og Russlands og sett sendistovu á stovn í Moskva fyri at menna sambondini landanna millum framyvir
• Vit hava gjørt stórar íløgur í heilsuverk, skúlar, mentanarøkið, eldraøkið, sálarliga økið, samferðslu á sjógvið og landið
• Vit hava fingið Atlantic Airways aftur at verða ogn Føroya Fólks og við nýggju leiðsluni fingið framt nýggja strategi, sum hevur viðført munandi lækking i ferðaseðlakostnaðinum, soleiðis, at øll hava ráð til at ferðast millum Føroyar og umheimin, og hava tryggja umvegis løgtingið, at keyptar verða 2 nýggjar Augusta Westland tyrlur, sum verða at bøta munandi um trygdina á sjónum og tilbúgvingina og eisini ferðafólkaflutning oyggjanna millum
• Arbeitt verður við nýggjari fiskivinnuskipan, sum uttan ivað verður loyst i nýggjari samgongu
• Pensjónsøkið verður eisini uttan ivað loyst i komandi samgongu, til gagns fyri komandi pensjónistar og ættarlið
Eg komi i næstu grein at viðgera enn fleiri átøk framd av hesi samgonguni, fyri at vísa á, at tær negativu røddir, sum hoyrast frá andstøðu og politiskum mótstøðufólki eru so villeiðandi sum nakað kann verða - væl hjálpt av loysingarpressuni.
Valið eigur at verða lætt - vil Føroya fólk menning og framgongd, so er at halda seg langt burtur frá loysingarveinginum, tí hesin kemur at verða ein forðing fyri menning av samfelagnum mong ár fram í tíðina um teirra politikkur verður settur á dagsskrá.
Velji tí ein sterkan Sambandsflokk á løgting, tað er trygdin fyri skilagóðum, skynsomum sosial-liberalum politikki til gagns fyri fólk og vinnulív.
Johan Dahl, landsstýrismaður í vinnumálum
RN
Aftur


text:
Á Ólavsøku hevði Karavella Marionett-Teatur 7 sýningar av Skrímslalív á Tjóðpallinum. Væl varð vitjað og tær báðar seinastu sýningarnar vóru meir enn útseldar.
Í heyst fer Skrímslalív á ferð og til ber hjá skúlum, barnagørðum og øðrum stovnum ella fyritøkum at bíleggja sýningar. Karavella Marionett-Teatur kemur út til tykkara at spæla.
Tvær almennar sýningar vera tó í næstum:
Á Fuglafjarðar bókasavnið tann 3. september kl. 14 (og kl. 15.30 um tað fyrra sýning er útseld).
Á Sunda bókasavnið tann 15. september kl. 15.30.
Sýningarnar eru í samband við mentanarvikurnar í kommununum báðum.
Um áhugi er fyri at bíleggja sýningar, so ber til at ringja á tlf. 216596. Les meira HER